Omnibus presentes litteras inspecturis, magister Michael, officialis curie Senon., salutem in Domino. Noverint universi quod constituti in presentia nostra Clemens de Edua, civis Senon. et Luca, uxor ejus, recognoverunt se terras inferius subnotatas, videlicet sex arpenta et quartam partem unius quarterii terre sita in territorio quod dicitur Corveia Beate-Marie, et sex arpenta, triaque quarteria et dimidium quarterium juxta pratum Creeriarum sita, et sex arpenta, dimidium arpentum et quartam partem unius quarterii in territorio quod dicitur Troussebacon sita, et tresdecim arpenta, unum quarterium et dimidium quarterium juxta terram Karoli de Pontarlia, que fuit Theobaudi de Sancto-Florentino, ad censum tenere a capitulo Senon., videlicet, quodlibet arpentum ad sex denarios Paris. census, et arpenta omnium terrarum predictarum sunt ad arpentum domini regis quadraginta tesiarum; et etiam recognoverunt coram nobis se ab eodem capitulo tenere ad censum sex denariorum paris. quendam viam, sicut illa via se comportat a veteri Posterna quam fecit fieri defunctus Garnerus de Prato, sita juxta magnam voltam magne domus lapidee que fuit ejusdem Garneri, usque ad magnam viam publicam que ducit a mercato Senon. ad ecclesiam Beati-Hylarii Senon.; et dictus census debet ipsis confitentibus reddi dicto capitulo annuatim in crastino Octabarum-Pasche. Fiduciaverunt autem prefati Clemens et Luca, uxor sua, se contra predicta de cetero non venturos. Actum, anno Domini Mº CCº XXXº Iº, mense martio, die lune post dominicam qua cantatur reminiscere.